**NÁRODNÁ RADA SLOVENSKEJ REPUBLIKY**

VIII. volebné obdobie

**ZÁKON**

z ........... 2022,

Národná rada Slovenskej republiky sa uzniesla na tomto zákone:

**Čl. I**

 Zákon č. 301/2005 Z. z. Trestný poriadok v znení zákona č. 650/2005 Z. z., zákona č. 692/2006 Z. z., zákona č. 342/2007 Z. z., zákona č. 643/2007 Z. z., zákona č. 61/2008 Z. z., zákona č. 491/2008 Z. z., zákona č. 498/2008 Z. z., zákona č. 5/2009 Z. z., zákona č. 59/2009 Z. z., zákona č. 70/2009 Z. z., zákona č. 97/2009 Z. z., nálezu Ústavného súdu Slovenskej republiky č. 290/2009 Z. z., zákona č. 291/2009 Z. z., zákona č. 305/2009 Z. z., zákona č. 576/2009 Z. z., zákona č. 93/2010 Z. z., zákona č. 224/2010 Z. z., zákona č. 346/2010 Z. z., zákona č. 547/2010 Z. z., zákona č. 220/2011 Z. z., zákona č. 262/2011 Z. z., zákona č. 331/2011 Z. z., zákona č. 236/2012 Z. z., zákona č. 334/2012 Z. z., zákona č. 345/2012 Z. z., zákona č. 204/2013 Z. z., zákona č. 305/2013 Z. z., zákona č. 1/2014 Z. z., zákona č. 195/2014 Z. z., zákon č. 307/2014 Z. z., zákona č. 353/2014 Z. z., zákona č. 78/2015 Z. z., nálezu Ústavného súdu Slovenskej republiky č. 139/2015 Z. z., zákona č. 174/2015 Z. z., zákona č. 397/2015 Z. z., zákona č. 398/2015 Z. z., zákona č. 401/2015 Z. z., zákona č. 440/2015 Z. z., zákona č. 444/2015 Z. z., zákona č. 91/2016 Z. z., zákona č. 125/2016 Z. z., zákona č. 316/2016 Z. z., zákona č. 152/2017 Z. z., zákona č. 236/2017 Z. z., zákona č. 274/2017 Z. z., zákona 161/2018 Z. z., zákona č. 314/2018 Z. z., zákona č. 321/2018 Z. z., zákona č. 3/2019 Z. z., zákona č. 6/2019 Z. z., zákona č. 35/2019 Z. z., zákona č. 54/2019 Z. z., zákona č. 214/2019 Z. z., zákona č. 231/2019 Z. z., zákona č. 312/2020 Z. z., zákona č. 423/2020 Z. z., zákona č. 308/2021 Z. z., zákona č. 432/2021 Z. z. a zákona č. 150/2022 Z. z. sa mení a dopĺňa takto:

Za § 106 sa vkladá § 106a, ktorý znie:

„§106a

(1) Pri vykonávaní domovej prehliadky alebo prehliadky iných priestorov, v ktorých advokát vykonáva advokáciu, pokiaľ sa tam môžu nachádzať listiny, ktoré obsahujú skutočnosti, na ktoré sa vzťahuje povinnosť mlčanlivosti advokáta, je orgán vykonávajúci úkon povinný si vyžiadať súčinnosť Slovenskej advokátskej komory (ďalej len „komora“); orgán vykonávajúci úkon je oprávnený sa oboznámiť s obsahom týchto listín výlučne za prítomnosti a so súhlasom zástupcu komory, ktorého ustanoví predseda komory z radov jej zamestnancov alebo advokátov. Stanovisko zástupcu komory sa uvedie v zápisnici podľa § 105 ods. 4.

(2) Ak zástupca komory odmietne udeliť súhlas podľa odseku 1, musia byť listiny za účasti orgánu vykonávajúceho úkon, advokáta a zástupcu komory zabezpečené tak, aby sa s ich obsahom nemohol nikto oboznámiť, prípadne ich zničiť alebo poškodiť; bezprostredne potom musia byť príslušné listiny odovzdané komore. Ak bol podaný návrh podľa odseku 3, komora najneskôr v nasledujúci pracovný deň, potom čo bola o podaní návrhu upovedomená, odovzdá listiny súdu. Komora vráti advokátovi tieto listiny bezodkladne po tom, čo márne uplynie lehota k podaniu návrhu podľa odseku 3. Komora postupuje rovnako v prípade, ak bol návrh zamietnutý, a to i ohľadne niektorých listín; v takom prípade komora vráti advokátovi iba tie listiny, ktorých sa zamietnutie návrhu týka.

(3) Ak zástupca komory odmietne udeliť súhlas podľa odseku 1, môže predseda senátu a v prípravnom konaní prokurátor do 15 dní podať návrh na súd na nahradenie súhlasu rozhodnutím sudcu. Príslušným na rozhodnutie je sudca pre prípravné konanie, a ak návrh podáva predseda senátu, príslušným na rozhodnutie je predseda senátu nadriadeného súdu.

(4) Návrh musí byť odôvodnený a musí byť z neho zrejmé akej trestnej veci sa listiny týkajú. K návrhu sa pripojí zápisnica z vykonania domovej prehliadky alebo prehliadky iných priestorov.

(5) O podaní návrhu predseda senátu bezodkladne upovedomí komoru a dohodne odovzdanie listín súdu. Predseda senátu zabezpečí, aby listiny boli chránené pred neoprávneným oboznámením s ich obsahom.

(6) Predseda senátu rozhodne o návrhu bezodkladne uznesením. Ak listiny obsahujú skutočnosti dôležité pre trestné konanie, predseda senátu rozhodne o nahradení súhlasu; inak návrh zamietne.

(7) Listinou podľa odsekov 1 až 6 sa rozumie aj iný nosič informácií, počítačový údaj, vrátane prevádzkových údajov, ktoré boli uložené prostredníctvom počítačového systému. Ak je to potrebné, predseda senátu môže pribrať odborného konzultanta, špecializované odborné pracovisko alebo znalecký ústav.

(8) Advokát, u ktorého sa vykonáva domová prehliadka alebo prehliadka iných priestorov, je oprávnený z priebehu prehliadky vyhotovovať zvukový alebo obrazovo-zvukový záznam, čo sa zaznamená aj v zápisnici. Rovnaké oprávnenie má aj zástupca komory, ako aj orgán vykonávajúci prehliadku.“.

**Čl. II**

Tento zákon nadobúda účinnosť 1. februára 2023.